b"\n_START_ARTICLE_\nMTV\n_START_SECTION_\nAnkstesn\xc4\x97s id\xc4\x97jos\n_START_PARAGRAPH_\nVaizdo klip\xc5\xb3 id\xc4\x97ja prad\xc4\x97ta \xc4\xafgyvendinti 1966\xc2\xa0m., kai didel\xc4\x97s \xc4\xafra\xc5\xa1\xc5\xb3 kompanijos prad\xc4\x97jo si\xc5\xb3sti reklaminius muzikinius filmukus Naujosios Zelandijos transliavimo korporacijai. Joms tai nieko nekainavo, o kai kurie atlik\xc4\x97jai nepagail\xc4\x97jo laiko ir keliavo \xc4\xaf Nauj\xc4\x85j\xc4\x85 Zelandij\xc4\x85, kad gal\xc4\x97t\xc5\xb3 pasirodyti gyvai._NEWLINE_\xe2\x80\x9eThe Beatles\xe2\x80\x9c prad\xc4\x97jo naudoti muzikinius klipus savo \xc4\xafra\xc5\xa1\xc5\xb3 reklamai dar 1964\xc2\xa0m. D\xc4\x97l k\xc5\xabrybingo muzikini\xc5\xb3 klip\xc5\xb3 panaudojimo j\xc5\xb3 debiutiniame filme \xe2\x80\x9eA Hard Day\xe2\x80\x99s Night\xe2\x80\x9c (o ypa\xc4\x8d dainos \xe2\x80\x9eCan\xe2\x80\x99t Buy Me Love\xe2\x80\x9c pasirodymo) v\xc4\x97liau MTV apdovanojo filmo re\xc5\xbeisieri\xc5\xb3 Richard Lester u\xc5\xbe \xe2\x80\x9ei\xc5\xa1 esm\xc4\x97s i\xc5\xa1rast\xc4\x85\xe2\x80\x9c muzikin\xc4\xaf klip\xc4\x85.\n_START_SECTION_\nMuzikin\xc4\x97 televizija debiutuoja\n_START_PARAGRAPH_\n1981\xc2\xa0m. rugpj\xc5\xab\xc4\x8dio 1 d. 00:01 MTV prad\xc4\x97jo savo veikl\xc4\x85 \xc5\xbeod\xc5\xbeiais \xe2\x80\x9ePonios ir ponai, rokenrolas\xe2\x80\x9c (angl. \xe2\x80\x9eLadies and gentlemen, rock and roll\xe2\x80\x9c), kuriuos pasak\xc4\x97 John Lack. Po \xc5\xa1i\xc5\xb3 \xc5\xbeod\xc5\xbei\xc5\xb3 buvo parodytas skai\xc4\x8diavimas iki pirmosios kosminio transportavimo sistemos Kolumbija pakilimo ir Apollo 11 pakilimas._NEWLINE_Pirmasis vaizdo klipas, parodytas per MTV, buvo The Buggles daina \xe2\x80\x9eVideo Killed the Radio Star\xe2\x80\x9c, o antrasis\xc2\xa0\xe2\x80\x93 Pat Benatar daina \xe2\x80\x9eYou Better Run\xe2\x80\x9c._NEWLINE_Po keli\xc5\xb3 m\xc4\x97nesi\xc5\xb3 \xc4\xafra\xc5\xa1\xc5\xb3 parduotuv\xc4\x97s, kur MTV buvo prieinama, pardavin\xc4\x97jo \xc4\xafra\xc5\xa1us, kuri\xc5\xb3 vietin\xc4\x97s radijo stotys negrojo, pavyzd\xc5\xbeiui, Men at Work, Bow Wow Wow ir Human League.\n_START_SECTION_\nMuzikiniai klipai\n_START_PARAGRAPH_\nPrad\xc5\xbeioje MTV tur\xc4\x97jo b\xc5\xabti \xe2\x80\x9emuzikine televizija\xe2\x80\x9c, rodan\xc4\x8dia vaizdo klipus 24 valandas per par\xc4\x85 ir 7 dienas per savait\xc4\x99. Paskutin\xc4\x97s fraz\xc4\x97s buvo \xe2\x80\x9eYou\xe2\x80\x99ll never look at music the same way again\xe2\x80\x9c ir \xe2\x80\x9eOn cable. In stereo.\xe2\x80\x9c. Nors pirmasis MTV kanalas neberodo vaizd\xc5\xb3 klip\xc5\xb3 24/7, ta\xc4\x8diau keletas dukterini\xc5\xb3 kanal\xc5\xb3 vis dar tai daro.\n_START_SECTION_\nPirmieji ved\xc4\x97jai ir formatas (1980\xe2\x80\x931994 m.)\n_START_PARAGRAPH_\nJauni vaikinai ir merginos buvo pasamdyti, kad pristatyt\xc5\xb3 vaizdo klipus. Daugelis ved\xc4\x97j\xc5\xb3 tapo garsenyb\xc4\x97mis. Penki pirmieji ved\xc4\x97jai 1980\xc2\xa0m. buvo Nina Blackwood, Mark Goodman, Alan Hunter, J.J. Jackson ir Martha Quinn._NEWLINE_Ved\xc4\x97jai \xc4\xafra\xc5\xa1ydavo muzikiniams klipams \xc4\xaf\xc5\xbeang\xc4\x85 ir pabaig\xc4\x85, muzikos naujienas, interviu, pasirodym\xc5\xb3 datas ir reklamas. Nors atrodydavo, jog viskas vyksta gyvai, ta\xc4\x8diau viskas b\xc5\xabdavo i\xc5\xa1 anksto \xc4\xafra\xc5\xa1yta \xc4\xafprastin\xc4\x99 darbo savait\xc4\x99 MTV studijoje._NEWLINE_Pirmieji vaizdo klipai buvo reklaminiai, kuriuos \xc4\xafra\xc5\xa1\xc5\xb3 kompanijos u\xc5\xbesakydavo tarptautiniam naudojimui, arba klipai i\xc5\xa1 koncert\xc5\xb3._NEWLINE_1980 m. roko grup\xc4\x97s ir atlik\xc4\x97jai, kurie pasirod\xc4\x97 per MTV, buvo nuo New Wave iki sunkiojo roko ar sunkiojo metalo, toki\xc5\xb3 kaip: Adam Ant, Blondie, Eurythmics, Culture Club, M\xc3\xb6tley Cr\xc3\xbce, Split Enz, Prince, Ultravox, Duran Duran, Van Halen, Bon Jovi, RATT, Def Leppard, The Police ir The Cars._NEWLINE_MTV taip pat grojo 1980 m. ir ankstesni\xc5\xb3 de\xc5\xa1imtme\xc4\x8di\xc5\xb3 klasikinio roko atlik\xc4\x97j\xc5\xb3, toki\xc5\xb3 kaip: David Bowie, Dire Straits (kurio 1985\xc2\xa0m. dainoje ir klipe \xe2\x80\x9eMoney for Nothing\xe2\x80\x9c buvo minima MTV ir skamb\xc4\x97jo \xc5\xa1\xc5\xabkis \xe2\x80\x9eI want my MTV\xe2\x80\x9c), Journey, Rush, Aerosmith, John Mellencamp, Billy Joel, Genesis, Billy Squier, Robert Palmer, Rolling Stones, Rod Stewart, The Who ir ZZ Top. Taip pat buvo galima i\xc5\xa1girsti \xe2\x80\x9enaujai i\xc5\xa1keptus\xe2\x80\x9c solo atlik\xc4\x97jus: Robert Plant, Phil Collins, Paul McCartney, David Lee Roth ir Pete Townshend, supergrupes: Asia, Power Station, The Firm ir Traveling Wilburys, bei seniai pamir\xc5\xa1tus atik\xc4\x97jus: Michael Stanley Band, Shoes, Blotto ir Taxxi. Sunkiojo roko grup\xc4\x97 KISS pirm\xc4\x85 kart\xc4\x85 vie\xc5\xa1ai pasirod\xc4\x97 be savo \xc5\xbeymiojo makia\xc5\xbeo 1983\xc2\xa0m. per MTV._NEWLINE_Kanalo gyvavimo prad\xc5\xbeioje MTV retkar\xc4\x8diais leisdavo kitoms \xc5\xbevaig\xc5\xbed\xc4\x97ms valandai \xe2\x80\x9eperimti\xe2\x80\x9c kanal\xc4\x85 ir rinktis savo m\xc4\x97gstamus vaizdo klipus. Kviestiniai ved\xc4\x97jai buvo muzikantai: Adam Ant, Billy Idol, Phil Collins, Simon LeBon ir Nick Rhodes i\xc5\xa1 Duran Duran, Tina Turner, bei komikai: Eddie Murphy, Martin Short, Dan Aykroyd ir Steven Wright.\n_START_SECTION_\nRe\xc5\xbeisieri\xc5\xb3 sukilimas (1990\xe2\x80\x931993 m.)\n_START_PARAGRAPH_\nAnkstyvaisiais 1990-aisiais MTV grojo \xc4\xafvairi\xc4\x85 muzik\xc4\x85: sunkiojo roko, metalo ir sunkiojo metalo grupi\xc5\xb3: Metallica, Nirvana ir Guns N' Roses, pop daininink\xc5\xb3: Michael Jackson, Madonna, 2 Unlimited ir New Kids on the Block, R&B kvartet\xc5\xb3: New Edition, Bell Biv Devoe, Tony Toni Tone ir Boyz II Men, bei reperi\xc5\xb3: Vanilla Ice ir MC Hammer. 1993\xc2\xa0m. per MTV prad\xc4\x97jo groti gangsta rap atlik\xc4\x97j\xc5\xb3, toki\xc5\xb3 kaip: Tupac Shakur, Ice Cube, Warren G, Dr. Dre ir Snoop Dogg, muzik\xc4\x85._NEWLINE_Vaizdo klipai pasidar\xc4\x97 k\xc5\xabrybi\xc5\xa1kesni, juokingesni, meni\xc5\xa1kesni ir labiau techni\xc5\xa1kai i\xc5\xa1pildyti nei tie, kurie buvo sukurti 1980-aisiais. Keletas garsi\xc5\xb3 film\xc5\xb3 re\xc5\xbeisieri\xc5\xb3 prad\xc4\x97jo savo karjer\xc4\x85 kurdami muzikinius vaizdo klipus. 1992\xc2\xa0m. gruod\xc4\xaf MTV prad\xc4\x97jo vardinti klip\xc5\xb3 re\xc5\xbeisierius. Taigi, MTV \xc5\xbei\xc5\xabrovai su\xc5\xbeinojo tokias pavardes kaip Spike Jonze, Michel Gondry, David Fincher, Samuel Bayer, Matt Mahurin, Mark Romanek, Jonathan Dayton ir Valerie Faris, Anton Corbijn, Mark Pellington, Tarsem, Hype Williams, Jake Scott, Jonathan Glazer, Marcus Nispel, F. Gary Gray, Jim Yukich, Russell Mulcahy, Steve Barron, Marty Callner ir daug kit\xc5\xb3."